b'\n_START_ARTICLE_\nAlkoholizam\n_START_PARAGRAPH_\nAlkoholizam je stanje kroni\xc4\x8dna ovisnost o alkoholnim pi\xc4\x87ima._NEWLINE_Manifestira se kroz sna\xc5\xbenu \xc5\xbeelju za pi\xc4\x87em, gubitkom kontrole prilikom pi\xc4\x87a, simptomima fizi\xc4\x8dkog odvikavanja i pove\xc4\x87anom tolerancijom na alkohol. Ovisnost o alkoholu je te\xc5\xbeak psihi\xc4\x8dki poreme\xc4\x87aj, jer dolazi do patolo\xc5\xa1kog procesa, koji mijenja na\xc4\x8din na koji mozak funkcionira._NEWLINE_Alkoholizam na du\xc5\xbei rok uzrokuje cijeli niz ozbiljnih zdravstvenih problema kao \xc5\xa1to su ciroza jetre, trovanje alkoholom, sr\xc4\x8dane bolesti, bubre\xc5\xbene bolesti kao i cijeli niz psihi\xc4\x8dkih poreme\xc4\x87aja od kojih je najpoznatija Korsakovljeva psihoza . Kod djece majki-alkoholi\xc4\x8darki je zabilje\xc5\xbeen cijeli niz malformacija, u daleko \xc4\x8de\xc5\xa1\xc4\x87em slu\xc4\x8daju, nego kod djece \xc4\x8dije su majke bile ovisne o te\xc5\xa1kim opojnim drogama. _NEWLINE_Brojne su i posredne posljedice alkoholizma u obliku prometnih i nesre\xc4\x87a na radu, odnosno pove\xc4\x87ane stope kriminaliteta s obzirom, da je u\xc4\x8destala konzumacija alkohola jedan od va\xc5\xbenih kriminogenih faktora._NEWLINE_Iako je konzumacija alkoholnih pi\xc4\x87a dio kulture skoro svakog ljudskog dru\xc5\xa1tva, tek s pojavom industrijske revolucije se alkoholizam po\xc4\x8deo shva\xc4\x87ati kao ozbiljan zdravstveni, odnosno dru\xc5\xa1tveni problem. To je potaklo stvaranje trezvenja\xc4\x8dkih pokreta, koji su u nekim slu\xc4\x8dajevima od vlada ishodile cijeli niz zakonskih i drugih mjera za suzbijanje alkoholizma, od kojih je najpoznatija Prohibicija u SAD-u.\n_START_SECTION_\nAlkohol\n_START_PARAGRAPH_\nAlkohol po svom molekulskom sastavu i primjeni pripada grani organske kemije. U funkcionalnoj skupini sadr\xc5\xbei kisik i vodik, \xc5\xa1to zajedno \xc4\x8dini hidroksilnu skupinu prema kojoj su alkoholi prepoznatljivi, op\xc4\x87a formula je R-OH.\n_START_SECTION_\nPovijest alkoholizma\n_START_PARAGRAPH_\nMagnus Huss je u 19. stolje\xc4\x87u napravio koncept alkoholizma kao bolesti, kada je prvi put jedno bolesno stanje nazvao alcobolismus. Tek 1952. godine, Svjetska zdravstvena organizacija definirala je alkoholizam kao bolest i prema toj _NEWLINE_definiciji: "Alkoholizam je bolest, a alkoholi\xc4\x8dar je bolesnik kod koga se zbog prekomjerne i dugotrajne uporabe alkoholnih pi\xc4\x87a pojavljuje psihi\xc4\x8dka i fizi\xc4\x8dka ovisnost, zdravstveni problemi, obiteljski i dru\xc5\xa1tveni poreme\xc4\x87aji". _NEWLINE__NEWLINE_Deseta revizija Me\xc4\x91unarodne klasifikacije bolesti i srodnih zdravstvenih problema (MKB-10) svrstava alkoholizam u poglavlje Mentalni poreme\xc4\x87aji i poreme\xc4\x87aji pona\xc5\xa1anja zbog uporabe psihoaktivnih tvari (F10.x)_NEWLINE_Posljedica pijenja alkohola o\xc4\x8dituje se u mnogim granama medicine poput interne, traumatologije, neurologije, kirurgije, psihijatrije. Oko 30-40% internisti\xc4\x8dkih bolesnika lije\xc4\x8di se zbog alkoholizma, a 30% psihijatrijskih hospitalizacija odnosi se na alkoholi\xc4\x8dare.\n_START_SECTION_\nPovijest alkoholizma u Hrvatskoj\n_START_PARAGRAPH_\nNakon Prvog svjetskog rata u Zagrebu s radom zapo\xc4\x8dinju prvi dispanzeri za lije\xc4\x8denje alkoholi\xc4\x8dara pod vodstvom Andrije \xc5\xa0tampara i Miki\xc4\x87a. \xc5\xa0ezdesetih godina prof.dr. Vladimir Hudolin sa svojim suradnicima utemeljuje Centar za prou\xc4\x8davanje i suzbijanje alkoholizma i drugih ovisnosti i to kao Odjel za lije\xc4\x8denje alkoholizma, koji se danas razvio u Kliniku za psihijatriju, alkoholizam i druge ovisnosti Klini\xc4\x8dke bolnice Sestre milosrdnice. Osim toga osnivaju se klubovi lije\xc4\x8denih alkoholi\xc4\x8dara i provodi se kompleksno odnosno cjelovito lije\xc4\x8denje i rehabilitacija u svim okvirima, koje takva bolest zahtijeva \xe2\x80\x93 medicinskim, psiholo\xc5\xa1kim, socijalnim.\n_START_SECTION_\nDru\xc5\xa1tveni okvir\n_START_PARAGRAPH_\nIako je alkoholizam "postao" bolest iliti poreme\xc4\x87aj, u stvarnom svakodnevnom \xc5\xbeivotu on se smatra lijepo re\xc4\x8deno samo "stilom \xc5\xbeivota" ni\xc5\xa1ta vi\xc5\xa1e. Kroz povijest do danas oblikovao se mentalitet u kojemu je pijenje ne\xc5\xa1to sasvim normalno, \xc5\xa1tovi\xc5\xa1e ljudsko je dru\xc5\xa1tvo  izgradilo niz obi\xc4\x8daja i navika te tako alkoholizam duboko ukorijenilo u svoju stvarnost kao obi\xc4\x8dajnu pojavu, ne vidjev\xc5\xa1i pritom kako prije tako i danas posljedice i stvarnu sliku, koju alkoholizam ostavlja za sobom. Ka\xc5\xbeemo kako alkoholizam nije bolest pojedinca, ve\xc4\x87 bolest obitelji, bolest dru\xc5\xa1tva. _NEWLINE_Danas postoje dva zanimljiva vladaju\xc4\x87a stava o alkoholizmu. Jedan je liberalan prema pijenju, pijanstvu i alkoholizmu, a drugi osu\xc4\x91uje alkoholizam i promovira takozvano "normalno pijenje" i "dru\xc5\xa1tveno prihvatljivo pijenje". \xc5\xa0to opet s druge strane dokazuje ukorijenjeni mentalitet, kako je pijenje "dru\xc5\xa1tveno prihvatljivo", ali tobo\xc5\xbee u "granicama normale".\n_START_SECTION_\nUtjecaj\n_START_PARAGRAPH_\nU po\xc4\x8detku akutnog opitog stanja (0,5 \xe2\x80\xb0) javlja se promjena pona\xc5\xa1anja, ali te\xc5\xa1ko prepoznatljiva. S pove\xc4\x87anjem alkohola u krvi (2,5\xe2\x80\xb0) javlja se ataksija, nistagmus, pro\xc5\xa1irenje zjenica, crvenilo lica, dvoslike, povra\xc4\x87anje, miris po alkoholu i tako dalje. Dalje od toga (5\xe2\x80\xb0) nastaje poreme\xc4\x87aj svijesti do kome, a pri ve\xc4\x87im koncentracijama nastupa smrt, zbog zatajenja di\xc5\xa1nog sustava._NEWLINE_Alkohol izaziva produljenje trajanja refleksa, negativno djeluje na osjetila poput vida i sluha, o\xc4\x8dituje se u lo\xc5\xa1oj ravnote\xc5\xbei te koordinaciji.  Konzumacija alkohola dovodi do dezinhibiranog pona\xc5\xa1anja. Bezobzirnost i veselost temelje se na nedostatku inhibicije. _NEWLINE_Dobro raspolo\xc5\xbeenje prelazi u euforiju (prenagla\xc5\xa1ena veselost). Pomi\xc4\x8du se eti\xc4\x8dke granice. \xc4\x8cinjenice se vi\xc5\xa1e ne procjenjuju stvarno, kao ni vlastita osobnost. S precjenjivanjem samoga sebe dolazi do opasnosti. Pona\xc5\xa1anje prema sebi i drugima sve je neodgovornije. Gubi se sposobnost ispravnog reagiranja, a kod ve\xc4\x87e koncentracije i sposobnost mi\xc5\xa1ljenja.\n_START_SECTION_\nOrganski i psihi\xc4\x8dki poreme\xc4\x87aji\n_START_PARAGRAPH_\nAlkoholizam je \xc4\x8desto neizravni uzrok psihopatolo\xc5\xa1kih slika kroni\xc4\x8dnoga organskog mo\xc5\xbedanog sindroma s demencijom i alkoholnim amnesti\xc4\x8dkim sindromom. Tu su i psihijatrijski poreme\xc4\x87aji kao depresija, anksioznost, neuroti\xc4\x8dki poreme\xc4\x87aji, delirij, sumra\xc4\x8dna stanja i drugo.\n_START_SECTION_\nDipsomanija\n_START_PARAGRAPH_\nDipsomanija kao klini\xc4\x8dki oblik alkoholizma je neodoljiva \xc5\xbeelja za pi\xc4\x87em i intenzivno pijenje u trajanju od nekoliko dana. Njihova tolerancija na alkohol je izrazito velika pa su koli\xc4\x8dine popijenog alkohola vrlo \xc4\x8desto i jako velike. Prava dipsomanija je rijetka, \xc4\x8de\xc5\xa1\xc4\x87a je pseudodipsomanija, takozvano povremeno ja\xc4\x8de pijenje alkohola. Takva stanja, smatra se, nastaju posljedi\xc4\x8dno zbog depresivnih stanja.\n_START_SECTION_\nPatolo\xc5\xa1ko pijano stanje\n_START_PARAGRAPH_\nPatolo\xc5\xa1ko pijano stanje je idiosinkrati\xc4\x8dka reakcija osobe i na manju koli\xc4\x8dinu alkohola, gdje odmah dolazi do sumra\xc4\x8dnih stanja. Patolo\xc5\xa1ko pijano stanje nastupa naglo sa su\xc5\xbeenjem svijesti, nemirom, uzbu\xc4\x91enjem i agresijom i tako dalje. U takvim stanjima osoba mo\xc5\xbee po\xc4\x8diniti te\xc5\xa1ke bezrazlo\xc5\xbene zlo\xc4\x8dine, lutati bez cilja ili pona\xc5\xa1ati se nesuvislo uop\xc4\x87e. Traje od nekoliko minuta do par dana, a zavr\xc5\xa1ava snom nakon \xc4\x8dega \xc4\x8desto slijedi amnezija \xe2\x80\x93 gubitak sje\xc4\x87anja za skoro sve \xc5\xa1to se dogodilo. Patolo\xc5\xa1ko pijano stanje je i predmet Sudskog psihijatrijskog vje\xc5\xa1ta\xc4\x8denja.\n_START_SECTION_\nDelirium tremens\n_START_PARAGRAPH_\nDelirium tremens \xc4\x8desta je akutna psihoza alkoholi\xc4\x8dara i pripada akutnom organskom psihosindromu. Uzrok je osim tjelesnih trauma, kirur\xc5\xa1kih zahvata, infekcija, i psihi\xc4\x8dka trauma alkoholi\xc4\x8dara te nagla apstinencija. O\xc4\x8dituje se kao kvantitativni poreme\xc4\x87aj svijesti sa smetenim stanjem uz poreme\xc4\x87aje orijentacije u vremenu i prostoru. Javljaju se i halucinacije, \xc4\x8de\xc5\xa1\xc4\x87e vidne nego slu\xc5\xa1ne. Halucinacije su \xc4\x8desto op\xc4\x87a slika straha i nemira poput malenih \xc5\xbeivotinjica ili insekata, koji plaze po ko\xc5\xbei ili je njima okru\xc5\xbeen. Javlja se i op\xc4\x87a slabost uz tremor te obilno znojenje \xc5\xa1to dovodi do dehidracije i poreme\xc4\x87aja elektrolitne ravnote\xc5\xbee. Govor je inkoherentan, nepravilan. Nakon par dana delirija, bolesnik pada u duboki san iz kojeg se budi s neznatnim tegobama \xc4\x8desto amnesti\xc4\x8dan za ve\xc4\x87inu doga\xc4\x91aja.\n_START_SECTION_\nAlkoholna halucinoza\n_START_PARAGRAPH_\nAlkoholna halucinoza je sindrom iz skupine alkoholnih psihoza. Halucinatorni do\xc5\xbeivljaji uz ina\xc4\x8de o\xc4\x8duvanu svijest, dobru orijentaciju te sa\xc4\x8duvanu osobnost. Halucinacije su uglavnom slu\xc5\xa1ne, traju od par dana do par mjeseci.\n_START_SECTION_\nPsihoza ljubomore\n_START_PARAGRAPH_\nPsihoza ljubomore je psihoza sumanutih misli u obliku patolo\xc5\xa1ke ljubomore, javlja se u kasnijim fazama alkoholizma i gotovo uvijek kod mu\xc5\xa1karaca. Alkoholi\xc4\x8dar svojom ljubomorom, odnosno paranoidnim idejama izra\xc5\xbeava i agresiju te \xc4\x8desto postaje mu\xc4\x8diteljem svoje \xc5\xbeene i obitelji.\n_START_SECTION_\nKorsakovljeva psihoza\n_START_PARAGRAPH_\nKorsakovljeva psihoza je te\xc5\xa1ki psihi\xc4\x8dki poreme\xc4\x87aj, koji se javlja u kasnijem stadiju alkoholizma. Kombinacija polineuropatija i demencije (bezumnosti, mahnitosti). Karakterizira ju poreme\xc4\x87aji pam\xc4\x87enja i sje\xc4\x87anja, konfabulacija, smetenost, dezorijentiranost. Lije\xc4\x8di se isklju\xc4\x8divo u bolnici.\n_START_SECTION_\nIntermedijarni alkoholni sindrom\n_START_PARAGRAPH_\nIntermedijarni alkoholni sindrom pokazuje klini\xc4\x8dka obilje\xc5\xbeja alkoholnog o\xc5\xa1te\xc4\x87enja psihoorganske naravi, ali je reverzibilna i mo\xc5\xbee imati dobru budu\xc4\x87nost. O\xc4\x8dituje se ve\xc4\x87im ili manjim o\xc5\xa1te\xc4\x87enjem pona\xc5\xa1anja. Ako lije\xc4\x8denje zapo\xc4\x8dne na vrijeme mo\xc5\xbee sprije\xc4\x8diti ireverzibilnu sliku demencije.\n_START_SECTION_\nTetidis ili Antabus\n_START_PARAGRAPH_\nTetidis ili Antabus psihoza nastaje primjenom Tetidisa (disulfiram) namijenjenog lije\xc4\x8denju alkoholi\xc4\x8dara. U slu\xc4\x8dajevima 1:10.000 javlja se akutna psihoza s velikim strahom, psihomotori\xc4\x8dkim nemirom i paranoidnim idejama, traje nekoliko dana. Ako potraje mo\xc5\xbee zavr\xc5\xa1iti te\xc5\xbeim psihoorganskim poreme\xc4\x87ajima. Disulfiram blokira razgradnju alkohola na razini acetaldehida\n_START_SECTION_\nAlkoholna demencija i depresivno stanje\n_START_PARAGRAPH_\nAlkoholna demencija je te\xc5\xbee organsko o\xc5\xa1te\xc4\x87enje, u najgorem slu\xc4\x8daju mozga, \xc5\xa1to se o\xc4\x8dituje u njegovoj difuznoj atrofiji._NEWLINE_\xc4\x8cesta pojava akutnog stanja je i amnezija, kod tzv. dru\xc5\xa1tvenih pilaca gdje dolazi do akutnog pijanstva. Depresivno stanje mo\xc5\xbee biti uzrok poja\xc4\x8danog pijenja, a alkoholizam mo\xc5\xbee biti uzrok depresiji. U onih koji su primarno bili depresivni ili postali tijekom alkoholizma vrlo \xc4\x8desto je pojava suicidalnih misli i samog suicida.\n_START_SECTION_\nAlkohol i jetra\n_START_PARAGRAPH_\nBolest jetre uzrokovana alkoholom je naj\xc4\x8de\xc5\xa1\xc4\x87a bolest (ABJ). 90% alkohola se razgradi u jetri i to 0.1 promil na sat. \xc4\x8cesti poreme\xc4\x87aj je masna jetra, no to je reverzibilno. Ozbiljniji oblik ABJ-a je alkoholni hepatitis, karakteriziran stalnim upalnim promjenama i cirozom, koja je obilje\xc5\xbeena progresivnim o\xc5\xbeiljkavanjem jetrenog tkiva. _NEWLINE_10-35% alkoholi\xc4\x8dara razvije alkoholni hepatitis, a 10-20%  dobije cirozu jetre. U SAD-u ciroza je na 7. mjestu uzroka smrti. Tijekom metabolizma alkohola u jetri nastaje i \xc5\xa1tetan produkt acetaldehid, a tu su i slobodni radikali, koji nastaju te tako o\xc5\xa1te\xc4\x87uju vitalne funkcije poput procesa stvaranja energije. Slobodni radikali mogu nastati kao obrambeni mehanizam uni\xc5\xa1tavaju\xc4\x87i uzro\xc4\x8dnike infekcije, no opet mo\xc5\xbee ih nastati previ\xc5\xa1e tako da uni\xc5\xa1tavaju zdrave stanice jetre. Alkohol tako\xc4\x91er pove\xc4\x87ava prolaz \xc5\xa1tetnih bakterijskih spojeva poput endotoksina koji pak aktivira proizvodnju citokina. Citokin u jetri stvara simptome sli\xc4\x8dne alkoholnom hepatitisu. Nastaje jedan za\xc4\x8darani krug, \xc5\xa1to dovodi do upale, stani\xc4\x8dne smrti i o\xc5\xbeiljkavanja jetre. O\xc5\xbeiljkavanje je "za\xc5\xa1titni znak" ciroze jetre. Proces kojim se razvija ciroza uklju\xc4\x8duje odre\xc4\x91ene citokine i specijalizirane jetrene stanice (tj. zvjezdaste stanice). U zdravoj jetri te stanice slu\xc5\xbee kao skladi\xc5\xa1te za vitamin A. Pod utjecajem citokina, zvjezdaste stanice rastu, gube rezerve vitamina A, i po\xc4\x8dinju stvarati o\xc5\xbeiljkasto tkivo. Uz to, te stanice, uzrokuju stiskanje krvnih \xc5\xbeila, smanjuju\xc4\x87i dovod kisika do jetrenih stanica.\n_START_SECTION_\n\xc5\xbdiv\xc4\x8dani sustav\n_START_PARAGRAPH_\nStudija s National Institute on Alcohol Abuse and Alcoholism (NIAAA - Nacionalni institut za zlouputrebu alkohola i alkoholizam) ukazuje na povezanost smanjenog mo\xc5\xbedanog razvoja alkoholi\xc4\x8dara s povije\xc5\xa1\xc4\x87u alkoholizma u obitelji, dok te povezanosti nema u alkoholi\xc4\x8dara bez takve obiteljske povijesti. Ova studija je dokazala i kako djeca alkoholi\xc4\x8dara u odrasloj dobi imaju u prosjeku oko 4% manji intrakranijski volumen (IKV \xe2\x80\x93 rast mozga i lubanje), a IQ im je u prosjeku ni\xc5\xbei za 5.7 bodova, ali je jo\xc5\xa1 uvijek unutar normalnih vrijednosti. Alkohol u organizmu na \xc5\xbeiv\xc4\x8dani sustav djeluje tako da pove\xc4\x87ava promet dopamina i noradrenalina, smanjena je transmisija neurotransmitera acet-kolin, pove\xc4\x87ana transmisija GABAe  (inhibitor neurotransmitera), pove\xc4\x87ana produkcija beta-endorfina u hipotalamusu._NEWLINE_Mo\xc5\xbee se razviti sindrom Wernickova encefalopatija zbog nedostatka tiamina (Vitamin B) u organizmu, karakterizirana kao poreme\xc4\x87aj memorije, zbunjenost i nedostatak koordinacije, daljnji tok vodi Korsakovljevoj psihozi, udru\xc5\xbeenjem nastaje Wernick-Korsakoff sindrom._NEWLINE__NEWLINE_Alkohol uzrokuje i o\xc5\xa1te\xc4\x8denje perifernog dijela \xc5\xbeiv\xc4\x8danog sustava, nazvano alkoholna (toksi\xc4\x8dna) polineuropatija. Definira se kao aksonalna degeneracije osjetilnih i motornih neurona koja se incijalno javlja na distalnim dijelovima najdu\xc5\xbeih aksona. Takvo o\xc5\xa1te\xc4\x8denje \xc5\xbeivaca mo\xc5\xbee se manifestirati s osje\xc4\x87ajem boli, parestezijama, promjenama osjeta i/ili mi\xc5\xa1i\xc4\x87nom slabosti u podru\xc4\x8dju inervacije zahva\xc4\x87enog \xc5\xbeivca. Uz dugotrajni alkoholizam takvom o\xc5\xa1te\xc4\x87enju pridonosi i neadekvatna prehrana i nedostatak vitamina koje \xc4\x8desto susre\xc4\x87emo kod alkoholi\xc4\x8dara.\n_START_SECTION_\nAlkoholna kardiomiopatija\n_START_PARAGRAPH_\nAlkoholna kardiomiopatija je bolest srca kod koje dugotrajno konzumiranje alkohola dovodi do o\xc5\xa1te\xc4\x8denja sr\xc4\x8dane funkcije. Ubraja se u tzv. dilatativne kardiomiopatije, a nastaje zbog izravnih toksi\xc4\x8dnih u\xc4\x8dinaka alkohola na sr\xc4\x8dani mi\xc5\xa1i\xc4\x87, koje tako o\xc5\xa1te\xc4\x8deno ne uspijeva dovoljano u\xc4\x8dinkovito ispumpavati krv, te dolazi do znakova i simptoma popu\xc5\xa1tanja srca (kardijalna dekompenzacija).\n_START_SECTION_\nFetalni alkoholni sindrom - FAS\n_START_PARAGRAPH_\nFetalni alkoholni sindrom se doga\xc4\x91a kod majki, koje za vrijeme trudno\xc4\x87e konzumiraju alkohol; to je o\xc5\xa1te\xc4\x87enje fetusa, koje se o\xc4\x8dituje na vidnom i apstraktnom planu, uglavnom o\xc5\xa1te\xc4\x87enje sredi\xc5\xa1njeg \xc5\xbeiv\xc4\x8danog sustava, fizi\xc4\x8dke promjene lica, o\xc5\xa1te\xc4\x87enje pri rastu. Alkohol s krvlju majke dolazi do ploda, koji jo\xc5\xa1 ne mo\xc5\xbee uspje\xc5\xa1no metabolizirati alkohol, time koncentracija alkohola u krvi ploda mo\xc5\xbee biti i do deset puta vi\xc5\xa1a nego \xc5\xa1to je u krvi majke. Ako je o\xc5\xa1te\xc4\x87enje nastupilo u prvih 6 tjedana trudno\xc4\x87e govorimo o alkoholnoj embriopatiji, ako se o\xc5\xa1te\xc4\x87enje dogodilo u razdoblju nakon 6 tjedana tada je to alkoholna fetopatija. O\xc5\xa1te\xc4\x87enja rasta su zna\xc4\x8dajni odmaci od prosjeka, \xc5\xa1to se ti\xc4\x8de te\xc5\xbeine i visine koji se ne moraju pojaviti odmah pri poro\xc4\x91aju._NEWLINE_Abnormalnost lica i \xc4\x8dela su kao \xc5\xa1to je mikrocefalija, hipertelorizam (\xc5\xa1iroko razmaknute o\xc4\x8di), uski palpebralni otvori, hipoplasti\xc4\x8dna (nerazvijena) gornja \xc4\x8deljust, spljo\xc5\xa1ten hrbat nosa, slaba pokretljivost zglobova. Gornja usna je puno tanja nego ina\xc4\x8de, a dio izme\xc4\x91u nosa i gornje usne je spljo\xc5\xa1ten, ne vidi se korijen nosa, tako\xc4\x91er je spljo\xc5\xa1ten s \xc4\x8delom, a vrh nose je usmjeren prema gore. O\xc4\x8di su karakteristi\xc4\x8dnog oblika \xe2\x80\x93 uski palpebralni otvori i razmak me\xc4\x91u njima je druga\xc4\x8diji. Na rukama se jo\xc5\xa1 mo\xc5\xbee vidjeti manja deformacija najmanjeg prsta. Jasne abnormalnosti na licu ujedno upu\xc4\x87uju i na o\xc5\xa1te\xc4\x87enje mozga gdje posrijedi mo\xc5\xbee biti mentalna retardacija, lak\xc5\xa1a do te\xc5\xbea. _NEWLINE_O\xc5\xa1te\xc4\x87enja mogu biti strukturnog, neurolo\xc5\xa1kog i funkcionalnog karaktera. Dojen\xc4\x8de s FAS-om ima znatno manji i deformirani mozak._NEWLINE_U prvoj fazi trudno\xc4\x87e alkohol mo\xc5\xbee poremetiti raspored stanica, \xc5\xa1to utje\xc4\x8de na strukturnu deformaciju, u drugoj fazi mo\xc5\xbee se znatno o\xc5\xa1tetiti hipokampus, koji je odgovoran za memoriju, u\xc4\x8denje, emocije i kodiranje slu\xc5\xa1nih i vidnih informacija._NEWLINE_U neurolo\xc5\xa1kom pogledu mo\xc5\xbee do\xc4\x87i do o\xc5\xa1te\xc4\x87enja perifernog \xc5\xbeiv\xc4\x8danog sustava i autonomnog \xc5\xbeiv\xc4\x8danog sustava. Te\xc5\xbee o\xc5\xa1te\xc4\x87enje koje mo\xc5\xbee nastati je epilepsija i sli\xc4\x8dni sindromi. Drugi znakovi su lo\xc5\xa1a fina motorika, o\xc5\xa1te\xc4\x87enja za detekciju zvuka, nespretnost, lo\xc5\xa1a oko-ruka koordinacija, o\xc5\xa1te\xc4\x87enje senzornog sustava._NEWLINE_Funkcionalno gledano mogu nastati kompleksni kognitivni poreme\xc4\x87aji i poreme\xc4\x87aji pona\xc5\xa1anja. Problemi u u\xc4\x8denju, kontroliranje impulsa, socijalna percepcija (integracija) i komunikacija, matemati\xc4\x8dke sposobnosti, memorija, prosudba, poreme\xc4\x87aj pa\xc5\xbenje i hiperaktivnosti (engl. ADHD), mentalna retardacija, ne razlikovanje imaginacije i stvarnosti, zbunjenost pod pritiskom i jo\xc5\xa1 veliki niz raznih funkcionalnih poreme\xc4\x87aja.\n_START_SECTION_\nLije\xc4\x8denje, Klub lije\xc4\x8denih alkoholi\xc4\x8dara\n_START_PARAGRAPH_\nNajpoznatiji pristup lije\xc4\x8denja u Hrvatskoj je Hudolinov kompleksni socijalno-psihijatrijski postupak Zagreba\xc4\x8dke \xc5\xa1kole alkohologije. Sastoji se od grupne psihoterapije, obiteljske terapije, edukacije, terapijske zajednice, mogu\xc4\x87ega farmakolo\xc5\xa1kog lije\xc4\x8denja i kluba lije\xc4\x8denih alkoholi\xc4\x8dara. Postoji i razvijeni obiteljski pristup sastavljen od obiteljske terapije kroz du\xc5\xbee vrijeme. Alkoholizam se prije lije\xc4\x8denja smatra dugotrajnim poreme\xc4\x87ajima pa tako i lije\xc4\x8denje mora biti dugotrajno, a najmanje 5 godina. Za sada su najbolje rezultate dali kombinacija raznih obiteljskih terapija koje uklju\xc4\x8duju samu obitelj i "alkoholnu obitelj", edukacija, sustavi samopomo\xc4\x87i i uzajamne pomo\xc4\x87i kao \xc5\xa1to je klub lije\xc4\x8denih alkoholi\xc4\x8dara. Djeletvorne su terapijske zajednice s vi\xc5\xa1e obitelji. Lije\xc4\x8denje je bolni\xc4\x8dko (stacionarno ili dnevno) i izvan bolni\xc4\x8dko (odlazak na terapije 2-3 puta tjedno)._NEWLINE_U lije\xc4\x8denju alkoholizma se zna upotrebljavati i disulfiram. Ako se s disulfiramom uzima alkohol dolazi do te\xc5\xa1kih nuspojava poput crvenila u licu, gu\xc5\xa1enja, lupanja srca, glavobolja, mu\xc4\x8dnina, povra\xc4\x87anje, vazodilatacija, pad tlaka, a mo\xc5\xbee do\xc4\x87i i do smrtnih komplikacija. Disulfiram blokira razgradnju alkohola na razini acetaldehida. Disulfiram ne lije\xc4\x8di alkoholizam ali poma\xc5\xbee u odr\xc5\xbeavanju apstinencije.\n_START_SECTION_\nAnonimni alkoholi\xc4\x8dari - AA\n_START_PARAGRAPH_\nSkupine anonimnih alkoholi\xc4\x8dara (AA) utemeljene su u Americi oko 1930-tih. Njihova funkcija je bila uzajamna pomo\xc4\x87 u apstinenciji i napretku u \xc5\xbeivotu, kasnije su nastale skupine njihovih \xc5\xbeena i djece. Danas ima oko 50.000 takvih skupina. Jednogodi\xc5\xa1nja apstinencija u skupini anonimnih alkoholi\xc4\x8dara iznosi 60 do 70%. 1965. Vladimir Hudolin i suradnici zapo\xc4\x8deli su s osnivanjem klubova lije\xc4\x8denih alkoholi\xc4\x8dara, a danas u Hrvatskoj ih ima oko 800. _NEWLINE_U klubu lije\xc4\x8denih alkoholi\xc4\x8dara radi se po na\xc4\x8delu obiteljskog pristupa s 12 parova. Klub predstavlja dio sustava za potporu obitelji alkoholi\xc4\x8dara (u sustavu sudjeluju zdravstvo, socijalna za\xc5\xa1tita i dru\xc5\xa1tvene institucije). Obitelj posje\xc4\x87uje klub lije\xc4\x8denih alkoholi\xc4\x8dara tjedno, a takva aktivnost je preporu\xc4\x8dena u trajanju od najmanje 5 godina._NEWLINE_Recidiv je prisutan kod alkoholi\xc4\x8dara, koji nisu primjereno lije\xc4\x8deni, bez obiteljske terapije i kluba lije\xc4\x8denih alkoholi\xc4\x8dara. Bez dugotrajne potpore alkoholi\xc4\x8dar se vrlo lako vra\xc4\x87a staroj navici koje dru\xc5\xa1tva odobrava \xc4\x8dak do vr\xc5\xa1enja pritiska da se pije. Izvor pijenje mo\xc5\xbee biti obitelj, koja ima takve obi\xc4\x8daje i generacijski ih prenosi pa do dru\xc5\xa1tva koje ima toleranciju prema poreme\xc4\x87ajima pona\xc5\xa1anja i alkoholizmu.'